بنگلہ دیش اسلامی چھاتری سنگستھا

بنگلہ دیش اسلامی چھاتری سنگستھا() ، بنگلہ دیش میں طالبات کی واحد   تنظیم ہے۔ اس کی بنیاد 15 جولائی 1978 کو ایڈن مہیلا کالج کی گیارہ طالبات نے رکھی ۔ آج، یہ وسیع پیمانے پر ملک بھر میں پھیلی ہوئی ہے،اسکولز، کالجوں،  مدرسوں، سرکاری اور نجی یونیورسٹیوں، میڈیکل کالجز کے ساتھ ساتھ رہائشی علاقوں میں بھی موجود ہے ۔

2009 کے بعد، عوامی لیگ حکومت میں، اسے بہت زیادہ سیاسی دباؤ کا سامنا کرنا پڑا۔  5 اگست 2024 کو عوامی لیگ کی حکومت کے تحلیل ہونے کے بعد، تنظیم نے پورے ملک میں نئے جوش و خروش کے ساتھ اپنی سرگرمیوں کو شروع کیا ہے۔ یہ  طالبات کے لیے مختلف سماجی سرگرمیاں کراتی رہتی ہے۔ ہر سال اراکین ناظمہ اعلیٰ کا انتخاب کرتیں ہیں اور وہ  تنظیمی امور کی نگرانی کے لیے معتمدہ عام کو نامزد کرتیں ہیں۔ موجودہ ناظمہ اعلیٰ محترمہ منزہ ہیں۔

 تاریخ 
15 جولائی 1978 کو ایڈن مہیلا کالج کی 11 اولوالعزم طالبات نے بنگلہ دیش اسلامی چھاتری سنگستھا کی بنیاد رکھ کر اس سفر کا آغاز کیا ۔ قیام کے وقت، عائشہ خاتون پہلی ناظمہ اعلیٰ منتخب ہوئیں۔

2009 میں عوامی لیگ کے اقتدار میں آنے کے بعد، سیکیورٹی خدشات کا حوالہ دیتے ہوئے، اس کی بہت سی رہنماؤں اور کارکنوں کو گرفتار کیا گیا۔  4 جولائی 2009 کو، تین طالبات کو حراست میں لیا گیا، 17 دسمبر 2012 کو مزید بیس کو حراست میں لے لیا گیا۔  2014 میں کھلگاؤں ڈھاکہ سے چوبیس ارکان اور ڈھاکہ یونیورسٹی سے تین ارکان کو گرفتار کیا گیا۔  ستمبر 2016 میں، وزیر اعظم حسینہ کی انتظامیہ کے تحت ایک سرکاری نوٹیفکیشن نے تعلیمی اداروں میں تنظیم کی سرگرمیوں پر پابندی عائد کردی۔ اس کے بعد، گرفتاریاں جاری رہیں: جنوری 2017 میں چار طالبات، فروری میں چھ اور اسی سال اکتوبر میں اکیس کو گرفتار کیا گیا۔  اکتوبر 2019 میں، ضلع پبنا کے مختلف علاقوں سے چودہ کارکنان کو گرفتار کیا گیا۔ 

2024 میں عوامی لیگ کی حکومت کے خاتمے کے بعد، اسلامی چھاتری سنگستھا ایک بار پھر احتجاجی ریلیوں نکالنے اور تعلیمی اداروں میں اپنی دعوت کو تیزی سے بڑھانے لگی۔

 مقاصد 
تنظیم کا تین نکاتی پروگرام:

 طالبات میں دین اسلام کی صحیح تفہیم کی وسیع تر دعوت اور تبلیغ
 اسلام کی متلاشی طالبات کو ایک مربوط تنظیم میں منظم کرنا اور انھیں اعلیٰ اخلاقی زندگی گزارنے کی تربیت فراہم کرنا
 طالبات کے وقار کو قائم رکھنا اور ان کے کثیر جہتی چیلنجز کو حل کرنے کے اقدامات کرنا

 ظلم و ستم 
جب  بنگلہ دیش میں عوامی لیگ نے اقتدار سنبھالا ، چھاتری سنگستھا کو مختلف قسم کے جبر کا سامنا کرنا پڑا ۔ خاص طور پر، 2013 کے بعد سے، گرفتاریوں، جیل میں تشدد، ریمانڈ اور تنظیم سے وابستہ طالبات کو متعدد تعلیمی اداروں سے بے دخل کرنے کے بار بار واقعات پیش آئے ۔ اگست 2016 میں، وزارت تعلیم نے یونیورسٹی گرانٹس کمیشن اور اسلامی عربی یونیورسٹی دونوں کو ہدایت کی  تھی کہ وہ اسلامی چھاتری سنگستھا کی سرگرمیوں کو معطل کرنے کے لیے اقدامات کریں۔ اس ہدایت کے بعد، متعدد کالجوں، یونیورسٹیوں اور فاضل اور کامل سطح کی اسناد جاری کرنے والے مدرسوںمیں تنظیم کی مقامی شاخوں پر پابندی عائد کرنے کے لیے سرکاری خطوط جاری کیے گئے تھے۔ 

 مزید دیکھیے 

 بنگلہ دیش اسلامی چھاترو شبر

 حوالہ جات 
زمرہ:بنگلہ دیش میں 1978ء کی تاسیسات
زمرہ:بنگلہ دیش میں قائم اسلامی تنظیمیں
زمرہ:بنگلہ دیش میں طلبہ تنظیمیں